
1. CONTEXTUL SOCIAL-POLITIC AL DESFĂŞURĂRII ALEGERILOR

1.1.  O relativă redresare a economiei după o gravă criză economică

După obţinerea independenţei în 1991, statul leton, ca şi celelalte state baltice, s-a deschis rapid economiei de piaţă, având loc un val important de privatizări şi constituirea unui sector bancar şi financiar modern care au creat premisele unei dezvoltări remarcabile. Ţările baltice au devenit în scurt timp „Un Eldorado al Estului”, fiind numite adesea „Tigrii baltici”. 

La momentul integrării europene, Letonia era unul din cele mai eurosceptice state membre – al doilea după Marea Britanie. În anul 2003, doar 38% din letonieni erau de părere că integrarea în UE era un lucru pozitiv, acest fapt explicându-se prin teama de pierdere a independenţei şi prin ponderea populaţiei ruse din Letonia. Un factor important al atitudinii eurosceptice era şi teama de consecinţele economice ale integrării (inflaţie, reducerea subvenţiilor pentru agricultură). După aderarea ţărilor baltice la UE, în anul 2004, susţinerea populaţiei a crescut considerabil. Utilizarea fondurilor europene a oferit numeroase oportunităţi de dezvoltare a ţării, în special modernizarea agriculturii.

În acest context, Letonia a avut o creştere economică de 12,2% în 2006, ceea ce a determinat o creştere a cererii interne. Creşterea consumului a dus la o creştere a gradului de îndatorare a populaţiei, fenomen încurajat de băncile occidentale, mai ales cele suedeze. Speculaţiile imobiliare au fost instrumentul care a dus la creşterea economiei în mod artificial, şi, ulterior, la căderea economiei. În anul 2008, creşterea economică a scăzut la 3%, exporturile au fost puternic afectate, iar moneda naţională era în pericol. La toate acestea s-a adăugat agravarea problemei corupţiei. 
Măsurile radicale de redresare economică luate în anul 2009 au fost suportate de populaţie, iar sectorul public a scăzut drastic cheltuielile, reducând numărul funcţionarilor publici şi nivelul salariilor acestora. În învăţământ au fost închise 10% din şcoli şi au fost reduse cu 30-40% bugetele universităţilor. Pensiile au fost, de asemenea, reduse. Fenomenul emigraţiei s-a accentuat,  sindicatele acuzând guvernul că a abandonat societatea letonă. 

După declanşarea crizei, Letonia a solicitat sprijinul FMI, Comisiei Europene şi Băncii Mondiale. Parlamentul leton a aprobat planul de ajutor financiar şi măsurile de austeritate, evitând dezbaterile democratice, ceea ce a condus la demisia premierului la 13 ianuarie 2009.

În anul 2009, PIB-ul a scăzut cu 18%, Letonia, denumită anterior „tigrul baltic”, neputând fi salvată de la căderea începută din decembrie 2008, decât cu împrumutul acordat de FMI (1,3 miliarde euro) şi de UE (3,1 miliarde euro). Letonia a mai primit un ajutor de la ţările nordice (1,4 miliarde euro), de la Banca Mondială (400 milioane euro) şi 500 milioane euro de la Banca Europeană de Reconstrucţie şi Dezvoltare (BERD). În acest context, Letonia s-a angajat să reducă deficitul bugetar şi să stabilizeze sectorul bancar. 
În Letonia, menţinerea parităţii valutare fixe faţă de euro a fost o decizie importantă; deşi, iniţial, aceasta a forţat ajustarea mai severă a economiei, în timp au apărut efectele pozitive. Sectorul bancar din Letonia era printre cele mai vulnerabile din economie, fiind dominat de băncile scandinave. Criza creditelor din SUA a afectat băncile suedeze (SEB, Swedbank, etc.) şi principalii investitori din sectorul bancar leton, la aceasta adăugându-se şi rezultatele negative înregistrate de acestea pe piaţa ţărilor baltice, datorită nivelului costurilor şi volumului creditelor neperformante. Agenţia de evaluare Moody’s a coborât ratingul Letoniei la A3 de la A2, citând înrăutăţirea situaţiei pe piaţa globală de lichiditate şi încetinirea economiei. Pe fondul celei mai grave crize financiare de după cel de al doilea război mondial, investitorii au părăsit, iniţial, pieţele emergente în căutarea de active mai sigure. Guvernul leton a naţionalizat a doua bancă din Letonia, Parex Banka, fondată în anul 1992, cea mai mare bancă cu capital autohton, prin preluarea a 51 % din acţiuni la un preţ simbolic, de 1 lat ( 1 euro= 0,702 lat) platit fiecărui proprietar. Guvernul leton a luat decizia de a deveni acţionar majoritar la Parex Banka pentru a asigura stabilitatea sistemului financiar din Letonia şi funcţionarea normală a acestei bănci. Avantajul a fost acela că fluxurile de capital au rămas interesate de cele trei ţări baltice, iar băncile au recăpătat curajul de-a da credite. Letonia chiar a ajuns să înregistreze o creştere a împrumuturilor pentru  consum şi construcţii, la fel ca înainte de criză. În primul trimestru al anului 2011, PIB-ul Letoniei a crescut cu 0,3% faţă de trimestrul anterior şi cu 3,5% faţă de cel din anul precedent.

Premierul leton a efectuat tăieri bugetare severe, diminuând cu 10% pensiile şi cu 35% salariile funcţionarilor, a redus drastic numărul acestora şi a crescut impozitele (+3% impozitul pe venit şi +3% TVA-ul care a ajuns astfel la 21%).

Măsurile de austeritate foarte dure care au dus la scăderea salariilor, a alocaţiilor sociale, reducerea serviciilor publice (închiderea unor şcoli sau spitale) nu au întâmpinat o mare rezistenţă a populaţiei. Doar în ianuarie 2009, în Riga au avut loc manifestaţii contra primelor măsuri de austeritate. Această atitudine pasivă, considerată de mulţi analişti drept un „mister”, s-a datorat, în parte, capacităţii guvernului de a demonstra că nu există altă soluţie alternativă. O altă explicaţie a fost aceea că populaţia a făcut apel la experienţa anterioară evenimentelor din 1989, aceea de a apela la munca la negru şi la solidaritatea familială
. 
Ulterior, măsura tăierii pensiilor a fost dezbătută  de Curtea Constituţională letonă şi s-a revenit asupra ei. În Decizia Curţii Constituţionale din Letonia
 în privinţa reducerii pensiilor ca măsură de austeritate propusă de Guvern, măsură care propunea o reducere de 10% a tuturor pensiilor pentru perioada 2009-2012, modalitatea de argumentare (elaborată în urma consultării unor autorităţi, experţi şi raportării la jurisprudenţa internă şi internaţională) evidenţia faptul că  scăderea pensiilor trebuie examinată prin raportare la principiile fundamentale din art. 1 al Constitutiei letone şi la art. 1 al Protocolului 1 la Convenţia pentru apărarea drepturilor omului şi a libertăţilor fundamentale. Cu privire la pensiile speciale de serviciu, Curtea a stabilit că situaţia acestora este similară, până la identitate, cu cea a pensiilor pentru limită de vârstă, întrucât scopul pensiei de serviciu este acelaşi cu al pensiei pentru limită de vârstă: de a compensa pierderea capacităţii de muncă. Pensiile de serviciu aveau drept scop să asigure mijloace de subzistenţă persoanelor care au îndeplinit anterior funcţii specifice, în condiţii speciale, în interesul statului. În decizie se menţiona că angajamentele internaţionale asumate de guvern faţă de creditorii externi pentru limitarea efectelor crizei economice nu pot constitui, prin ele însele, temeiuri pentru limitarea unor drepturi fundamentale. Curtea a invocat de asemenea principiul speranţei legitime care este indisolubil legat de statul de drept. În virtutea acestui principiu, organele statului sunt obligate să acţioneze în conformitate cu dispoziţiile legale şi să respecte speranţele legitim întemeiate pe prevederile legale în vigoare, indivizii putând conta pe previzibilitatea normelor legal adoptate şi fiind astfel în măsură să îşi planifice viitorul în contextul drepturilor conferite de aceste dispoziţii. Desigur, acest principiu nu împiedică statul să facă schimbări legislative, însă îi impune obligaţia ca, ori de câte ori o face, să menţină o balanţă rezonabilă între încrederea indivizilor în prevederile legale existente şi interesele pentru a căror satisfacere opereaza modificarea cadrului legal. În aplicarea jurisprudenţei CEDO, Curtea Constituţională a statuat că, pentru respectarea proporţionalităţii unei astfel de măsuri de reducere a pensiilor, se impunea fie asigurarea unei perioade de tranziţie corespunzatoare, fie stabilirea unei compensaţii ulterioare perioadei de reducere, ca o compensaţie echitabilă. În Decizie se menţionează că angajamentele internaţionale asumate de guvern faţă de creditorii externi pentru limitarea efectelor crizei economice nu pot constitui, prin ele însele, temeiuri pentru limitarea unor drepturi fundamentale. Faptul că documentele adresate creditorilor internaţionali conţin promisiunea guvernului de a adopta prevederile legale în discuţie nu înseamnă că acei creditori au stabilit unilateral aceste condiţii, ei limitându-se la a indica obiectivele ce urmează a fi atinse (ex. reducerea cheltuielilor bugetare). Alegerea celor mai adecvate măsuri reprezintă o obligaţie a statului. Curtea a ajuns la concluzia că dezechlibrul actual a fost cauzat de „decizii pripite şi nefundamentate” ale statului în această materie, precum mecanismul de indexare neadecvat, scăderea contribuţiilor etc.
Măsurile de austeritate au fost luate relativ devreme, perioada cea mai grea fiind situată între ultimul trimestru al anului 2009 şi primul trimestru din 2010, când Letonia a avut cea mai mare scădere economică, iar şomajul a urcat la cote record. Demn de menţionat este faptul că, în Letonia, măsurile de austeritate au fost însoţite de reforme structurale ale economiei şi de creşterea competitivităţii: de restructurarea şi optimizarea administraţiei, a instituţiilor şi agenţiilor publice pe baza efectuării unui audit; de sprijinirea industriilor care produceau pentru export; de demararea unor proiecte de infrastructură pentru perioada 2007-2013; de o utilizare mai eficientă a fondurilor europene. În domeniul social au fost luate măsuri compensatorii (creşterea venitului minim garantat, angajarea şomerilor în munci temporare, accesul la servicii de sănătate pentru persoanele sărace). Ulterior, PIB-ul a început să crească, rata şomajului a scăzut sub 15% (fiind anticipat a se situa la doar 12% spre finalul anului), deficitul bugetar era pe cale de a fi eliminat, iar ritmul de creştere a exporturilor depăşise pe cel al importurilor, balanţa schimburilor comerciale devenind pozitivă. În aceste condiţii, economia letonă rămânea totuşi dependentă de ceea ce se întâmpla cu principalii parteneri comerciali (Germania, Suedia şi Rusia) şi cu ţările baltice vecine, Estonia şi Lituania. Comertul exterior al Letoniei a înregistrat în anul 2008 un volum de 17 miliarde euro din care export 6,2 miliarde euro, şi un import de 10,7 miliarde euro, soldul balanţei comerciale fiind negativ. Principalele fluxuri comerciale erau, la export: Lituania 17 %, Estonia 13 %, Rusia 10%, Germania 8,1% şi Suedia 7 %; iar la import: Lituania 16,6%, Germania 13,3%, Rusia 10,1%, Estonia 7,1% si Polonia 7 %. Structura exporturilor este constituită, în principal, din: lemn, metale, maşini şi aparate electrice. Analiştii economici apreciază, că, în viitor, faptul că economia letonă este o economie cu grad mare de deschidere reprezintă o oportunitate, dar şi o vunerabilitate suplimentară. 
Letonia, ca şi alte state, pare a fi un experiment controlat pentru ipoteza că beneficiile unor politici îndrăzneţe de austeritate vor fi mai mari, întotdeauna, decât alte soluţii de ieşire din criză. Mulţi analişti
 au subliniat că răspunsul Europei la criză nu a rezolvat direct dezechilibrele majore create între centru şi periferie, ci a insistat pe disciplină fiscală şi pe reforme structurale. Ei consideră că prin aplicarea unor unor politici de austeritate s-a impus viziunea germană de administrare a crizei, ajustarea prin reducerea drastică a deficitului şi, dacă este necesar, prin deflaţie. Pe termen lung situaţia s-ar putea îmbunătăţi, dar până acum, consideră ei, austeritatea a adâncit declinul, a crescut şomajul şi a declanşat un atac fără precedent asupra serviciilor sociale de bază. 

Alţi specialişti apreciază că, în prezent, ţările baltice au ajuns din nou “tigrii” economici ai Europei, după ce, în prima parte a crizei au avut parte de cele mai dramatice prăbuşiri economice. Măsurile de austeritate luate din timp, absorbţia fondurilor europene şi flexibilitataea economiei au fost principalii factori care au ajutat la redresarea rapidă a Lituaniei, Letoniei şi Estoniei. Cele trei ţări sunt acum pe podiumul creşterii economice din Uniunea Europeană. Letonia este considerată cea mai slabă şi mai vulnerabilă dintre cele trei economii, iar revenirea economică este acum cea mai lentă. Se apreciază că în această ţară baltică singurul motor care funcţionează sunt exporturile, ceea ce face însă ţara vulnerabilă la o eventuală reintrare a Europei în recesiune. Consumul intern creşte destul de modest, ca urmare a aplicării austerităţii, mai dure decât în Lituania sau Estonia. Potrivit economiştilor, efectele pozitive ale reformelor se vor vedea în cazul Letoniei abia mai târziu.

Specialiştii consideră că experienţa acestei recesiuni arată că nu există o reţetă pentru redresare economică, conjuncturile şi deciziile politice luate având un rol deosebit.  În acelaşi context, Polonia a decis să reducă taxele chiar de la începutul crizei, în timp ce alte ţări au făcut exact opusul. Ţările baltice au avut o abordare intermediară, având loc uşoare creşteri de taxe, dar au fost luate şi măsuri dure de austeritate care au vizat bugetarii şi pensionarii. Măsurile de austeritate au  accentuat, iniţial, contracţia economică, însă măsurile, consideră unii analişti, au fost luate din timp şi, de aceea, ele s-au transformat, până la urmă, într-un avantaj. 


Estonia, ţară care a reuşit să treacă la euro, a folosit criza pentru a intra în topul mondial al disciplinei fiscale. De asemenea, estonienii au reuşit admirabil să absoarbă fondurilor europene, folosind banii în mod concertat pentru dezvoltarea energiei verzi şi a locuinţelor ecologice, lucru care a atras şi mai mulţi bani din partea investitorilor privaţi. Estonia are cea mai solidă economie dintre cele trei ţări baltice, cu rate de creştere mai susţinute şi căderi mai puţin abrupte. După o scădere care a depăşit 14% la începutul lui 2009, ţara creşte acum cu un ritm incredibil de 8% pe an, cel mai mare din UE. Estonia a câştigat mizând pe investiţiile în energie regenerabilă şi din atragerea capitalului străin. O mare parte din fondurile europene a fost folosită, fie pentru surse verzi de energie, fie pentru proiecte rezidenţiale cu consum energetic redus.  
Letonia, care este dependentă energetic de resursele ruseşti, este, de asemenea, implicată puternic în politica comună europeană referitoare la energie, în special sursele de energie regenerabilă (36% pondere, cu mult peste media europeană care este de 6%) şi crearea unor rezervoare europene de energie.



Cea mai importantă lecţie învăţată de ţările baltice în timpul crizei a constituit-o necesitatea luării măsurilor active de stimulare a economiilor şi a valorificării cooperării la nivel regional. 

1.2. Aspecte actuale ale cooperării dintre ţările din zona Mării Baltice

Integrarea europeană a regiunii baltice s-a bazat pe o cooperarea regională existentă anterior aderării propriu-zise a statelor. Politica septentrională, definită în cadrul UE, din anul 1999, implica şi Norvegia, Islanda şi Federaţia Rusă. Ea a vizat strângerea relaţiilor între parteneri egali. În cadrul acesteia, Finlanda a avut un rol central. În anii ’50 fusese creat Consiliul Nordic în care erau Finlanda, Suedia, Danemarca şi Islanda. Ulterior, Dimensiunea Nordică a devenit un parteneriat, o structură de dialog între ţări ca Islanda, Norvegia, Letonia, Estonia, Lituania, Polonia, Rusia, Finlanda.

Marea Baltică este mărginită de opt state membre UE şi Rusia, iar strategia europeană referitoare la această zonă  a implicat, iniţial, un Plan de acţiune care a introdus 80 de proiecte, având la bază patru principii fundamentale: un mediu durabil, prosperitatea, accesibilitatea, atractivitatea şi securitatea. Pentru perioada 2007-2013 ea a beneficiat de 50 miliarde euro (27 miliarde pentru accesibilitate,10 miliarde pentru mediu, 6,7 miliarde pentru competitivitate şi 697 miliarde euro pentru securitate). 

În regiunea Mării Baltice activează astăzi peste 300 de organizaţii regionale, printre care: Euroregiunea Baltica (1998); B7 (cooperarea între 7 mari insule baltice (1989); Forumul de dezvoltare a Balticii (BDF – 1998); Comisia Mării Baltice; Conferinţa regiunilor maritime periferice (CPRM); reţele ale oraşelor; Uniunea oraşelor Balticii (UBC, 1993) care grupează 105 oraşe; Organizaţia organismelor portuare; reţele de înfrăţire între oraşe etc. Comisia de la Helsinki (Helcom) supraveghează respectarea Convenţiei referitoare la protecţia mediului marin al Mării Baltice (din 2000). Obiectivul principal al acestor organisme de cooperare regională este asigurarea dezvoltării economice şi a securităţii regiunii.

Regiunea baltică, care beneficiase de programul european comunitar Interreg, a avut o dezvoltare deosebită din anul 2009, când Comisia Europeană a elaborat Strategia pentru Marea Baltică. Strategia a avut un succes deosebit la nivel macroregional datorită experienţei anterioare de cooperare a ţărilor implicate (încă din 1990) şi cooperării din cadrul Consiliului Nordic, în care sprijinul statelor nordice a fost esenţial.
Raportul Comisiei Europene din anul 2011, referitor la aplicarea strategiei UE pentru regiunea Mării Baltice
, arată că în această zonă trăiesc aproape 85 milioane locuitori (17% din populaţia UE), iar recenta criză economică a confirmat eficienţa cooperări regionale în acest spaţiu.

Strategia UE pentru regiunea Mării Baltice (SUERMB), adoptată de Comisia Europeană în iunie 2009
, a abordat tema principalelor mize şi a potenţialului deosebit al acestei vaste regiuni, care acoperă aproape o treime din suprafeţa totală a Europei. Ea a inclus abordarea unor probleme complexe, precum cele de mediu, de transport şi energetice; modalităţile prin care se pot crea condiţii dezvoltării pieţelor la nivel frontalier şi resursele comune de dezvoltare a cercetării, a pieţei forţei de muncă, a politicilor sociale, educaţiei etc. Ea a demonstrat angajamentul partenerilor naţionali, regionali şi ai societăţii civile din ţările baltice. Strategia a contribuit semnificativ la aplicarea politicilor UE, precum Europa 2020 sau politica maritimă. 
Forumul de la Talin organizat în perioada 14-15 octombrie 2010 a permis elaborarea raportului 2011. 
În cadrul strategiei vor fi continuate proiectele existente: Baltic Compass – proiect ce vizează abordarea unor probleme politice; Baltic Manure – pentru combaterea poluării maritime; Trans Baltic, East West Transport Corridor II şi Scandria.
Raportul 2011 referitor la aplicarea strategiei UE pentru regiunea Mării Baltice a menţionat principalele noi proiecte: Baltic Deal – la nivel agricol; Clean Ship – pentru reducerea poluării produse de navigaţie; studiul GNL – pentru dezvoltarea transportului maritim durabil; Balt Adapt – plan de adaptare regional la schimbările climatice; BSR Stars – un program pentru inovaţie; Scan Balt Health Port – proiect de promovarea a Mării Baltice ca spaţiu sanitar, prosper; Baltic Transport Outlook – proiect pentru infrastructurile de transport. Până în 2013 „Rail Baltica” va lega Varşovia de Talin.
Pentru viitor, strategia prevede crearea unor noi reţele, consolidarea colaborării şi îmbunătăţirea diviziunii muncii în cadrul reţelelor existente.

Va fi creat un nou cadru pentru domeniul maritim, iar Comisia pentru protecţia mediului marin - HELCOM - va avea în continuare un rol deosebit în asigurarea unei dezvoltări durabile conform Directivei-cadru „Strategia pentru mediul marin” 
. 
Conform rezultatelor studiilor grupurilor de experţi „Baltica 21”, organizaţiile regionale precum: Consiliul Statelor Mării Baltice (CEMB), Conferinţa parlamentară şi Cooperarea subregională a statelor baltice au consolidat cooperarea maritimă. În această zonă funcţionează Grupul de lucru al Mării Baltice pentru combaterea criminalităţii organizate, care a avut rolul de a reduce criminalitatea transfrontalieră. Ministerele transporturilor din statele regiunilor planifică investiţiile în infrastructură. Parteneriatul pentru sănătate publică şi protecţia socială din cadrul Dimensiunii Septentrionale (Northern Dimension Partnership in Public Health and Social Wellbeing) s-a asociat cu alţi parteneri precum reţeaua e-Health for Regions. Programul comun BONUS pentru cercetare şi dezvoltare a fost iniţiat în anul 2010, având un buget de 100 milioane euro şi a debutat în anul 2011. În domeniul ecologic sunt aplicate proiecte de reducere progresivă a fosfaţilor din detergenţi, proiectul de supraveghere maritimă MARSUNO, forumul Balt-Fish.

În domeniul forţei de muncă, funcţionează o reţea specială care publică recomandări pentru asigurarea unei mobilităţi durabile a forţei de muncă.

Strategia europeană pentru statele Mării Baltice nu se reduce aşadar doar la realizarea unor programe comune, ci promovează metode de lucru integrate şi armonizarea politicilor sectoriale (transport, educaţie, energie, mediu, pescuit, industrie, inovaţie, sănătate şi agricultură). În acest amplu demers sunt implicate autorităţile locale şi organizaţii nonguvernamentale.

Prin politica de coeziune din zona Mării Baltice s-au pus la dispoziţie 50 miliarde euro, precum şi alte surse naţionale şi europene. Unele programe sunt finanţate din Fondul european de dezvoltare regională (FEDER), Fondul european pentru pescuit (FEP), Banca Europeană de Investiţii (BEI), Banca Nordică de Investiţii (BNI) etc. Strategia UE referitoare la Marea Baltică are susţinerea altor trei state din zonă: Rusia, Norvegia şi Belarus, ceea ce a creat dimensiunea septentrională a acestei cooperări. 

Recent, ministrul de externe leton afirma că aplicarea strategiei a însemnat pentru Letonia proiecte noi în domeniul energiei, o conectare la infrastructura de transport a energiei din Europa, ceea ce a însemnat mai multă independenţă de energia furnizată de Rusia
.  Strategia a oferit nu doar o securitate energetică internă, ci şi una regională, a creat cooperare şi încredere între ţările din regiune, mai ales în domeniul protejării mediului. 
Comisia Europeană a recomandat consolidarea caracterului integrat al strategiei şi coordonarea ei cu obiectivele Europa 2020. 
În cadrul Uniunii Europene, Letonia, alături de celelalte state baltice, a reacţionat la propunerea formulată de Comisia Europeană din august 2011, de a diminua bugetul pentru Politica Agricolă Comună cu 6%. Parlamentele celor trei state au elaborat o declaraţie aflată în atenţia Comisiei, în care au manifestat neliniştea legată de reforma PAC, care ar afecta statutul, şi aşa fragil, al agricultorilor baltici. A fost pentru prima dată de la aderarea lor la UE când statele baltice au protestat împreună împotriva unor măsuri din domeniul PAC. Liderii sindicatelor agricole baltice s-au întâlnit la Bruxelles cu vicepreşedinţii COPA (Comitetul organizaţiilor profesionale agricole), COGECA (Confederaţia generală a cooperării agricole), solicitând crearea unui sistem de plăţi directe în cadrul PAC, cu scopul de a asigura condiţii corecte de competitivitate între agricultorii din diferitele state membre UE.

În relaţia cu Rusia, Letonia a pendulat între o atitudine dură şi una pragmatică. În anul 2007, Letonia a semnat tratatul transfrontalier cu Rusia, tratat care a marcat demararea relaţiilor bilaterale caracterizate de pragmatism
. Actorii economici din ambele ţări au desfăşurat activităţi intense, volumul schimburilor comerciale fiind în continuă creştere. Acordul bilateral a dus la dezvoltarea cooperării economice, marii promotori ai prezenţei economice ruseşti fiind omul de afaceri Ainars Slesers şi miliardarul rus de origine letonă – Piotr Aven. Cooperarea se desfăşoară mai ales la nivel local, în comunele şi regiunile transfrontaliere.

Noua strategie de politică externă a Rusiei, publicată în anul 2010
, prevede optimizarea utilizării infrastructurilor baltice de tranzit şi a activităţii economice zonale. Investiţiile ruseşti în întreprinderile letone au atins un volum de peste 508 milioane dolari în anul 2009, mai ales în domeniul energiei, transportului, domeniul financiar şi imobiliar.

Relaţiile economice cu Belarus şi Ucraina sunt puternice, iar majoritatea depozitelor (40%) din băncile letone provin din spaţiul fost sovietic, în special cel eurasiatic. Criza financiară rusă a avut ca urmare fuga capitalurilor în Letonia, care avea un sistem bancar mai dezvoltat decât celelalte ţări baltice. 
Criza economică a adus în prim plan problemele economice şi sociale, impunând o viziune pragmatică în ceea ce priveşte relaţiile Letoniei cu Rusia
. 
La sfârşitul lunii septembrie 2011
, la Varşovia, s-a desfăşurat summit-ul Parteneriatului Oriental. Lansat de Uniunea Europeană în mai 2009, la Praga, la iniţiativa Poloniei şi Suediei, Parteneriatul Oriental se adresează unui număr de şase state din Europa Orientală şi din Caucazul de Sud: Armenia, Azerbaidjan, Belarus, Georgia, Republica Moldova şi Ucraina. Premierul leton, Valdis Dombrovskis, care a participat la reuniune, a declarat că Uniunea Europeană va trebui să acorde în continuare o atenţie deosebită ţărilor din fosta URSS, să continue să le îndemne să progreseze pe calea reformelor.

1.3.  O criză politică accentuată 

În urmă cu un an, premierul Letoniei, Valdis Dombrovski, reuşise o performanţă remarcabilă pe plan politic, obţinând un succes electoral neaşteptat. După ce a tăiat salariile şi pensiile, luând şi alte măsuri dure de limitare a asistenţei sociale, coaliţia de centru-dreapta pe care o conducea a reuşit să câştige alegerile legislative, obţinând peste 60 la sută din voturile acordate de electoratul leton. Pentru analiştii politici surpriza a fost totală, mai ales că acţiunile de austeritate severă fuseseră luate de un guvernul minoritar, ce pusese în aplicare deciziile de diminuare a salariilor şi pensiilor.  Valdis Dombrovski s-a menţinut la putere, dar rata de participare scăzută (37,4% în 2010) a dus la formarea unei coaliţii de guvernare foarte fragile. 
În toamna anului 2010, a fost format guvernul de coaliţie, compus din formaţiunea politică ZZS şi Coaliţia Unitatea, formaţiunea primului ministru Valdis Dombrovskis. Activitatea guvernamentală a fost perturbată de decalajele existente între viziunile partidelor aflate la guvenare, mai ales în legătură cu justiţia. În cele din urmă, formaţiunea ZZS a plecat de la guvernare, alăturându-se Partidului pentru o Letonie mai bună şi partidului rusofon Centrul Armoniei.

Criza economică a marcat puternic scurta perioadă de guvernare a coaliţiei câstigătoare, timp în care, tânărul premier, Valdis Dombrovski, de formaţie tehnocrată - fizician, în vârstă de 39 ani, a continuat măsurile de austeritate economică. Fost ministru de finanţe în perioada 2002-2004, el a înfruntat criza economică ce s-a manifestat încă de la sfârşitul anului 2007, criză agravată de criza mondială din toamna anului 2008. Datorită sprijinului financiar internaţional, Letonia a recuperat o parte a pierderilor fără a devaloriza moneda naţională (pentru a păstra şansele de intrare în zona euro), urmată de aplicarea unei politici de deflaţie la nivel intern (scăderea preţurilor, dar şi a salariilor – cea mai mare de la nivelul UE în anul 2009). 
Pe 28 mai 2011, cu cinci zile înaintea alegerilor prezidenţiale, prevăzute a avea loc pe 2 iunie 2011, preşedintele ţării, Valdis Zatlers, a anunţat declanşarea unei proceduri inedite de dizolvare a Parlamentului, care s-a opus, conform opiniei sale, binelui comun, protejând interesele oligarhilor. Originea acestei decizii a fost refuzul Parlamentului, din 26 mai 2011, de a ridica imunitatea unuia din membrii săi, Ainars Slesers, liderul partidului Primul Partid din Letonia/Calea letonă. Ainars Slesers, fost vicepremier (2002-2004), viceprimar al capitalei Riga şi preşedinte al companiei portuare Riga, era acuzat de spălare de bani, declaraţii false şi abuz de putere. Votul deputaţilor a împiedicat parchetul să efectueze o percheziţie la domiciliul acestuia. 

Constituţia Letoniei prevede că preşedintele poate cere dizolvarea Parlamentului, dar cu validarea cetăţenilor prin referendum. Dacă rezultatul referendumului este pozitiv, Parlamentul este dizolvat; dacă rezultatul este negativ, preşedintele trebuie să demisioneze.

În discursul preşedintelui din Parlament, discurs ţinut pe data de 28 mai 2011, acesta a denunţat nihilismul puterii legislative şi „privatizarea democraţiei”. Preşedintele a subliniat, de asemenea, într-un discurs televizat, că această decizie contravine sacrificiilor făcute de populaţia ţării pentru redresarea economiei. El a cerut organizarea unui referendum, pe 23 iulie 2011, care să aprobe sau să respingă această decizie. Rezultatele referendumului au aprobat, în proporţie de peste 94%, decizia preşedintelui.

La începutul mandatului său, preşedintele Republicii, Valdis Zatlers era perceput ca un preşedinte fără puteri deosebite, urcat la putere prin influenţa celor trei mari oligarhi, cei „trei A”: Andris, Aivars, Ainars – respectiv Andris Skele – fost prim ministru (1995-1997 şi 1999-2000), Aivars Lembergs – primar al portului Ventspils şi Ainars Sesers – fost ministru al economiei (1998-1999) şi al transporturilor (2004-2009). Chirurg de profesie, Valdis Zatlers, nu a fost deosebit de activ în viaţa politică, arătându-se deosebit de maleabil. Ulterior, a iniţiat o campanie pentru a face mai transparentă finanţarea partidelor politice şi a promovat o mai accentuată atitudine anticorupţie. Din luna mai 2011, Biroul de prevenire şi luptă contra corupţiei – KNAB, a început o ofensivă deosebită împotriva oligarhilor. La vârsta de 56 ani, Valdis Zatlers se afla pe scena politică letonă în faţa unor opţiuni majore. Susţinut puternic de societatea civilă şi presă, preşedintele Valdis Zatlers a pierdut votul din Parlament. La alegerile prezidenţiale din 2 iunie 2011, preşedintele Valdis Zatlers a fost învins de Andris Berzins (ZZS). Andris Berzins a fost ales preşedinte de către Parlament, din turul doi, cu 53 voturi. Reprezentant al vechii gărzi de politicieni, de profesie inginer, el s-a lansat în domeniul afacerilor şi în domeniul bancar (devenind ulterior pensionarul cu cea mai mare pensie din Letonia) şi a aderat la  Partidul ZZS (partid controlat de A. Lembergs). Opinia publică a manifestat împotriva rezultatelor alegerii din Parlament. Pe 8 iunie 2011, în centrul capitalei Riga, se organizau, în mod simbolic, funeraliile „celor 3A”, afirmându-se că ar trebui încheiată epoca dominaţiei clanurilor în Letonia. Prin protestele demonstranţilor s-a cerut demisia noului preşedinte, Andris Berzins, fost bancher, membru al formaţiunii ZZS.

Prin referendumul din 23 iulie, letonii au sprijinit demersurile anticorupţie,  instituţiile de sondare a opiniei publice (SKDS) punând în evidenţă faptul că populaţia avea o atitudine negativă faţă de politicieni şi oligarhi. Analiştii au apreciat că rezultatele referendumului au fost un semnal negativ faţă de partidele aflate la guvernare (Unitatea şi Partidul Verzilor/ţăranilor). Opoziţia, reprezentată de Centrul Armoniei (SC), a subliniat că opinia publică a dat un vot de blam oligarhilor şi incompetenţilor din Coaliţia Unităţii. Alţi politicieni au apreciat că referendumul a fost un semnal pentru întregul Parlament.

Criza politică declanşată prin dizolvarea Parlamentului a pus în evidenţă fragilitatea sistemului politic leton, confirmată, de altfel, încă de la alegerile din 2 octombrie 2010. Decizia fostului preşedinte Valdis Zatlers de a dizolva Parlamentul a pus în evidenţă fragilitatea configuraţiei politice create cu acest prilej. 

Peisajul politic leton este marcat puternic de corupţie, întrucât partidele politice erau legate financiar de companii solide economic, nefiind finanţate public. În acest context, s-a manifestat o multiplicare excesivă a partidelor care participă la diferite coaliţii, inclusiv coaliţia aflată la guvernare. Coaliţiile politice au caracter foarte instabil ceea ce producea adesea deruta electoratului. 
Sistemul de partide leton este puternic fragmentat, atomizat, ceea ce a avut drept consecinţă formarea unor guverne de coaliţie, adesea fragile, şi, de aceea s-a manifestat o mare instabilitate guvernamentală (14 guverne în 18 ani). 

Un alt element specific este faptul că electoratul leton nu se suprapune total populaţiei ţării, întrucât pot vota numai cetăţenii cu drepturi civice clasice. Populaţia de origine letonă reprezintă 58% din populaţie (ruşi 29,4%, belaruşi 4%, ucrainieni 2,7%, polonezi 2,5%, lituanieni 1,4%). Aceasta determină o distorsiune a reprezentării politice şi parlamentare, întrucât aproape 17% din populaţie (ruşii mai ales) nu au cetăţenie letonă (proces care implică examene dificile de limbă, istorie, geografie, cunoaştere a Constituţiei).

Letonia era singurul stat din UE care nu reglementase problema subvenţionării partidelor, ceea ce a determinat o puternică dependenţă a acestora de mediul privat şi de finanţările din străinătate. În acest context, patronii marilor companii s-au integrat rapid în partide, în majoritatea instituţiilor.  Din această cauză, partidele politice letone nu au avut statut clar şi s-a manifestat un risc ridicat de corupţie. Conform rapoartelor referitoare la percepţia corupţiei (IPC), 9 din 13 cele mai corupte ţări ale UE sunt noi state membre ale UE. Letonia intră în acest grup (cu un nivel de 4,5)
. Tot o afacere de corupţie a dus, pentru prima dată în istoria politică a Letoniei, la dizolvarea Parlamentului. Decizia Preşedintelui ţării a fost confirmată de un referendum organizat în acest scop. 

Recent, Parlamentul a adoptat o lege a finanţării partidelor politice de către stat. Orice partid care a primit cel puţin 2% din voturi primeşte 0,7 euro pentru fiecare vot. 
În Parlamentul monocameral leton din perioada 2010 - 2011 au fost reprezentate 15 partide politice:

- cele 3 partide ale Coaliţiei Unitate (V): Noua Eră (JL), condusă de Solvita Aboltina şi partidul premierului Uniunea Civică, condusă de Girts Valdis Kristovskis şi Societatea pentru o altă politică, condusă de Aigars Stokenbergs. Coaliţia de dreapta a deţinut 33 mandate; Coaliţia Unitatea s-a transformat în  partid politic, păstrând orientarea de centru-dreapta, membru al Partidului Popular European (alături de UMP, CDU);
- cele trei partide ale alianţei Centrul Armoniei (SC): Partidul Armoniei naţionale, Noul Centru şi Partidul Social-Democrat, condus de jurnalistul First Baltic Channel şi actualul primar al oraşului Riga, Nils Usakovs. Coaliţia formată pe data de 10 februarie 2010 a avut 29 mandate;
· Uniunea verzilor şi ţăranilor (ZZS), membră a coaliţiei de guvernare, condusă de Augustus Brigmanis, a fost formată din 3 partide şi a deţinut 22 mandate;
· 6 partide ale coaliţiei Pentru o Letonie mai bună (PLL), condusă de Ainars Slesers, s-a desfiinţat ulterior, a deţinut 8 mandate;
· cele 2 partide ale coaliţiei Alianţei Naţionale, Uniunea pentru patrie şi libertate (TB/LNNK) şi partidul de extremă-dreapta „Toţi pentru Letonia” (VL), care a avut 8 mandate.

2. ALEGERILE LEGISLATIVE DIN 17 SEPTEMBRIE 2011 
2.1.Teme ale campaniei electorale 

Pe 9 iulie 2011, după ce a părăsit funcţia prezidenţială, Valdis Zatlers a înfiinţat propriul partid politic, Partidul Reformei (ZRP), refuzând colaborarea cu Coaliţia Unitatea, condusă de premierul Valdis Dombrovskis. Analiştii au considerat că timpul necesar organizării acestei formaţiuni politice a fost foarte limitat şi rezultatele electorale puteau fi afectate de acest fapt. Partidul Reformei, condus de fostul preşedinte, a publicat programul politic, sintetizat în 10 puncte. El cuprindea ca puncte principale: independenţa justiţiei, o economie consolidată şi menţinerea unei stricte disciplini monetare. În discursurile sale electorale, liderul formaţiunii politice a declarat că partidul său va fi diferit de celelalte partide, că va încerca să lupte împotriva oligarhilor, prin promovarea unei politici apropiate de popor. Valdis Zatlers a refuzat orice dialog cu partidele politice aflate la guvenare, considerate responsabile de erorile lor. Ca replică, noul partid a propus îmbunătăţirea situaţiei demografice, reducerea şomajului şi dezvoltarea unei strategii energetice.

Partidului Reformei s-a poziţionat pe eşichierul politic în zona centru-dreapta. În programul politic se sublinia că partidul nu este un partid creat de un om politic, ci va fi expresia intereselor poporului, a societăţii civile. Decizia fostului preşedinte a fost luată, conform propriilor sale declaraţii, în urma numeroaselor scrisori primite de la cetăţenii care îi cereau să continue cariera politică. Valdis Zatlers a refuzat oferta de colaborare electorală şi politică făcută de Coaliţia Unitatea (formată din formaţiunile politice Noua Eră (JL), Uniunea Civică şi Societatea pentru o nouă politică (SCP)), condusă de premierul Valdis Dombrovskis. Totuşi, liderul Partidului Reformei nu a exclus altă formă de colaborare politică cu Coaliţia Unitatea.

Noul partid a avut un timp limitat pentru moblilizarea resurselor şi pentru formarea unei infrastructuri organizaţionale puternice, dar el era considerat un partid care va atrage, conform opiniilor analiştilor, electoratul tânăr şi oameni politici dornici de afirmare
. Tot pe 9 iulie, A. Skele a dizolvat Partidul Popular, fondat în 1998, pilonul coaliţiilor guvernamentale până în 2009.

La alegerile din septembrie 2011, Ainars Slesers s-a prezentat singur la alegeri, el declarând că respinge ideea ca oamenii de afaceri cu experienţă să se retragă din politică.

Coaliţia Unitatea s-a poziţionat rapid în raport cu această atitudine politică. Pe 6 august 2011, cele trei partide membre ale coaliţiei (Noua Eră, Uniunea Civică, Societatea pentru o altă politică) au fuzionat într-un singur partid, printr-un Congres organizat la Valka. Premierul Valdis Dombrovskis a fost ales în unanimitate candidat la funcţia de viitor premier. Programul său electoral a prevăzut stabilitatea sistemului fiscal, reducerea şomajului (12,6% în iunie 2011) la 7%, investirea a 2,8 miliarde euro pentru creşterea industrială, reducerea la jumătate a economiei subterane. Cei trei lideri ai partidelor coaliţiei au fost cap de liste la alegerile din 17 septembrie 2011. În preajma alegerilor, alianţa s-a destrămat. La alegerile din 2011, celelalte partide aflate la guvernare, Partidul Popular (TP), condus de Andris Skele şi Calea Letonă a lui Ainars Slesers, au participat separat. 

Cele două partide conservatoare reunite în coaliţia Alianţei Naţionale (Totul pentru Letonia a lui Tatvïs Dzintars şi Uniunea pentru patrie şi libertate, condusă de Roberts Zile, au fuzionat în cadrul unui nou partid intitulat Totul pentru Letonia – Pentru Uniunea patriei şi Libertate, condus de cei doi lideri. Partidul a pledat pentru unitate, cu scopul de a avea o Letonie a letonilor şi un stat just. Cele două partide s-au arătat deschise colaborării cu Unitatea, cu Unitatea Verzilor şi Partidul Verzilor şi Partidul Reformei. Partidul a promovat întoarcerea letonilor plecaţi din ţară, interzicerea dublei naţionalităţi în cazuri de trădare, dezvoltarea estului ţării şi acordarea dreptului de vot la 16 ani. 

Alianţa Naţională, creată în 2010, transformată în partid politic naţionalist (în iulie 2011), este membru al Alianţei conservatorilor şi reformiştilor europeni (alături de Partidul conservator britanic şi Partidul dreptate şi justiţie din Polonia).

Formaţiunea Pentru drepturile omului într-o Letonie unită (PVTCL) a prezentat în programul electoral câteva obiective politice: relansarea economică, îmbunătăţirea vieţii cotidiene, consolidarea relaţiei cu Rusi.

Opoziţia, reprezentată de Centrul Armoniei (de centru-stânga), a anunţat prin liderul său, Nils Usakov, că doreşte să câştige alegerile, întrucât partidul său a crescut permanent, de la crearea sa în 2005, dar nu a participat niciodată la guvernare, deşi a activat intens la nivel local. Premierul Valdis Dombrovsis invitase acest partid de opoziţie să participe la guvernare, dar a pus trei condiţii: recunoaşterea ocupaţiei sovietice şi implicit susţinerea reformelor economice, precum şi acceptarea limbii letone ca unică limbă oficială. Aceste condiţii au fost considerate drept inacceptabile de liderii Centrului Armoniei.

În timpul crizei, ca şi în perioada campaniei electorale, opoziţia a întâmpinat numeroase dificultăţi de manifestare, întrucât ea regrupa personalităţi heterogene, dar şi personalităţi controversate. În acţiunile ei, ea a atacat ocuparea financiară a ţării de către FMI şi a încercat să atragă o parte din minoritatea rusofonă din Letonia (care reprezintă o treime din populaţia ţării). 
Înaintea alegerilor, letonii consideraul că alegerile legislative din 17 septembrie 2011 nu vor aduce schimbări calitative importante. Analiştii
 considerau că importantă va fi continuarea relansării economice a ţării, reducerea deficitului bugetar, astfel încât Letonia să poată adopta moneda euro în anul 2014.

2.2. Rezultatele alegerilor şi semnificaţia lor politică
Pe 17 septembrie 2011, electoratul leton a fost chemat la urne pentru a alege cei 100 deputaţi ai Parlamentului unicameral (Saeima). Ultimele alegeri legislative avuseseră loc pe 2 octombrie 2010. Alegerile anticipate din 17 septembrie 2011 au fost organizate în urma rezultatelor referendumului care s-a desfăşurat pe 23 iulie 2011, rezultate care au aprobat cu 94,3% dizolvarea Parlamentului. Conform Constituţiei letone, alegerile legislative trebuie organizate în termen de două luni de la dizolvarea Parlamentului. 
Cei 100 deputaţi ai Parlamentului unicameral leton sunt aleşi, din 1998, pentru un mandat de 4 ani, prin scrutin proporţional (metoda Sainte-Lagüe). Alegătorii votează o listă, dar pot însemna (cu „+” sau „(”) candidaţii de pe liste. Pentru a fi ales în Parlament, un partid trebuie să obţină 5% din voturi.

Pentru alegerile legislative, Letonia este împărţită în 5 districte electorale: Riga (şi circumscripţia letonilor din străinătate: Vidzeme, Latgale, Zemgale şi Kurzeme). Fiecare circumscripţie are între 13-29 locuri şi este stabilită cu 4 luni înaintea votului, în funcţie de numărul populaţiei.

Conform datelor publicate de Comisia electorală
, rezultatele finale ale alegerilor legislative din 17 septembrie 2011 au fost următoarele:
	Nr.

crt.


	Partide politice
	Număr de voturi
	%

voturi
	Număr de mandate

	1.
	Centrul Armoniei (SC)
	259.923
	28,37
	31

	2.
	Partidul Reformei (ZRP)
	190.817
	20,82
	22

	3.
	Partidul Unitatea (V)
	172.524
	18,83
	20

	4.
	Alianţa Naţională – Totul pentru Letonia
	127.172
	13,88
	14

	5.
	Uniunea Verzilor şi ţăranilor (ZZS)
	111.952
	12,22
	13


Alegerile legislative din 17 septembrie 2011 au fost câştigate, pentru prima dată după 1991, de un partid de stânga – Centrul Armoniei (SC), care a obţinut 28,37% din voturi, respectiv 31 mandate (+2 faţă de scrutinul precedent din 2 octombrie 2010). Centrul Armoniei a obţinut peste 52% din voturi în circumscripţia electorală Latgale şi 41,56% în capitala Riga şi s-a impus în faţa Partidului Reformei a lui Valdis Zatlers (PRZ), partidul de dreapta al fostului preşedinte al Republicii (perioada 2007-2011).

Partidul Reformei a reuşit un scor electoral de 20,82% din voturi şi 22 mandate, plasându-se pe locul doi în această competiţie electorală .

Coaliţia Unitatea a fostului prim-ministru, Valdis Dombrovskis, a obţinut 18,83% din voturi, respectiv 20 mandate în Parlament.

Alianţa Naţională – Totul pentru Letonia, noul partid format prin fuziunea dintre Uniunea pentru patrie şi libertate şi partidul de extremă-dreapta Totul pentru Letonia (VL), este alt câştigător al alegerilor, cu 13,88% din voturi, 14 mandate (+9), urcând pe poziţia a patra în ierarhia partidelor politice letone, înaintea Uniunii verzilor şi ţăranilor, care a obţinut doar 12,22% din voturi, 12 mandate (-9).
Celelalte partide, respectiv Partidul Popular al omului de afaceri Andris Skele şi partidul condus de Ainars Slesers nu au reuşit să treacă pragul electoral de 5% pentru a fi reprezentate în Parlament.

La alegerile legislative din 17 septembrie 2011, participarea la vot a fost inferioară participării la alegerile anterioare (octombrie 2010), fiind de 60,55% (-1,45). Circumscripţia electorală din Riga a avut un nivel de mobilizare electorală mai ridicat (66,18%). Letonii din străinătate, deşi cu mult mai numeroşi, au avut o rată de participare mai scăzută. Votul lor a fost diferit de cel al letonilor din ţară, ei votând în proporţie de 31,4% pentru Coaliţia Unitatea, 22,96% pentru Partidul Reformei, 21,54% pentru Alianţa Naţională şi 14,95% pentru Centrul Armoniei.

Liderii coaliţiei câştigătoare, Centrul Armoniei, au declarat că doresc ca toate forţele politice alese de electorat să fie repezentate într-un guvern eficace, capabil să rezolve problemele dificile ale ţării. Analiştii apreciază însă că este foarte puţin probabil ca formaţiunea politică câştigătoare să intre la guvernare.

În urma alegerilor legislative, formaţiunile politice de centru-dreapta şi-au consolidat poziţia şi ar putea forma guvernul.

Candidatul pentru funcţia de prim-ministru al Partidului Reformei, care a obţinut locul 2 în alegeri, Edmuns Sprundzs, a anunţat că va începe negocierile politice întâi cu Coaliţia Unitatea, apoi cu Alianţa Naţională şi apoi cu Centrul Armoniei.

Fostul premier, Valdis Dombrovskis, lider al Coaliţiei Unitatea, a exprimat intenţia de a colabora cu Partidul Reformei, considerat a fi foarte apropiat ideologic de formaţiunea sa politică. El a mai declarat că scopul politic urmărit este menţinerea stabilităţii ţării. Premierul care a reuşit  să echilibreze economia letonă a pierdut alegerile, întrucât redresarea situaţiei economice ar fi putut influenţa electoratul în mod pozitiv, dar unii oameni politici aflaţi la guvernare, din cadrul coaliţiei Unitatea, au fost implicaţie în scandaluri de corupţie. În acest context, Unitatea a pierdut voturi în favoarea Uniunii Forţelor Naţionale, formaţiune cu discurs populist, neimplicată în scandaluri de corupţie. 
Analiştii au apreciat că alegerea unui Parlament independent de puterea oligarhică a depins de mai mulţi factori: de atitudinea reală a opiniei publice, de gradul de implicare a electoratului rusofon, de numărul celor care îi susţineau în continuare pe oamenii de afaceri influenţi, în condiţiile în care unii s-au obişnuit deja cu metodele lor, iar alţii le practicau chiar ei. Problema combaterii corupţiei este un proces îndelungat, o problemă de schimbare a mentalităţii populaţiei şi culturii politice în Letonia
.
Centrul Armoniei, cu orientare de stânga, rămâne o provocare pentru celelalte forţe politice, marcate de cei 50 de ani de ocupaţie sovietică. El a avut poziţii politice total diferite în ceea ce priveşte politica economică şi diplomatică. Mediile de afaceri ar fi neliniştite de eventuala sa participare la guvernare, întrucât liderul Centrului Armoniei, Nils Usakovs, şi-a declarat intenţia de a renegocia acordul cu FMI şi anularea unor tăieri bugetare făcute de guvernul anterior. El a anunţat un obiectiv de deficit bugetar de 5-6% în loc de 3%, cât ar fi necesar adoptării monedei euro în 2014.

Partidul Reformei şi Coaliţia Unitatea au solicitat centrului Armoniei să recunoască ocuparea Letoniei de către Uniunea Sovietică în perioada 1945-1991 şi recunoaşterea limbii letone ca unica limbă oficială a ţării.

Majoritatea anaiştilor au subliniat tradiţia partidelor politice letone de  a ţine la distanţă forţele politice pro-ruse şi de aceea consideră ca foarte probabilă realizarea unei coaliţii de guvernare de centru-dreapta la care să particpe Partidul Reformei, Coaliţia Unitatea şi Alianţa Naţională
. Negocierile au început pe 28 septembrie 2011.
Preşedintele ţării, Andris Berzins, a arătat că mandatul parlamentar de 3 ani va impune o activitate mult mai intensă a legislativului. El a subliniat că situaţia economică dificilă la nivel mondial impune o acţiune coordonată spre apărarea intereselor Letoniei.

Prima şedinţă a noului Parlament va avea loc pe 17 octombrie 2011.

